**AGENDA REALIZACIJE PROGRAMA OBUKE “OTUĐIVANJE DETETA KAO OBLIK PORODIČNOG NASILJA”**

Tim autora će relizovati obuku u tri edukativna dana, predavači će biti **Ana Rajković**, psiholog, edukator i supervizor konstruktivističkog terapijskog modaliteta

**Milan Damjanac**, master socijalnog rada, edukator konstruktivističkog terapijskog modaliteta, **Igor Andrić**, psiholog i **Dejan Kojić**, forenzički psiholog.

**Učesnici će obuku pratiti na zoom platformi.**

U toku edukativnog dana biće pravljene pauze - dve kraće u trajanju od 15min i jedna duža u trajanju od 45 minuta. Na kraju svakog predavanja ostavljeno je vreme za diskusiju i pitanja.

**Prvi edukativni dan** biće realizovan **05.marta 2022. u trajanju od 10h do 18h** sa sledećim temama

**Upoznavanje sa pojmom** sindroma otuđenja od roditelja i istorijski razvoj pojma.

**Pokazatelji otuđenja od roditelja i nivoi otuđenja**.Detaljan prikaz manifestacija otuđenja preko kojih je moguće dijagnostikovati postojanje psihološke manipulacije i nasilja nad detetom, kao i nivoi otuđenosti na kojima se dete može naći u zavisnosti od dužine trajanja alijenacije i težine postupaka roditelja-otuđivača.

**Objašnjenje procesa otuđenja** zasnovan na teoriji afektivne vezanosti. Prikaz modela Krega Čildresa, jednog od vodećih naučnika u oblasti alijenacije, zasnovan na teoriji afektivnog vezivanja. Pojašnjenje pojmova afektivne vezanosti važnih za razumevanje psihopatoloških procesa koji se odvijaju kod roditelja-otuđivača i njihov destruktivni uticaj na roditeljstvo.

**Posledice otuđenja od roditelja**.Psihološke razvojne i trajne posledice po dete izloženo otuđivanju. Posledice po razvoj ličnosti i identiteta deteta. Posledice i problemi u ponašanju i doživljaju sebe i drugih.

**Kako u praksi izgleda proces otuđenja**. Vrste otuđivača/alijenatora (prema težini postupaka i prisutnoj psihopatologiji roditelja nasilnika) i detaljan prikaz ponašanja koja takvi roditelji preduzimaju u psihološkom nasilju nad detetom. Reagovanje i karakteristična depresivna klinička slika targetiranih roditelja (protiv kojih je usmereno otuđivanje) kao rezultat izloženosti nasilju.

**Problemi i prepreke kod otkrivanja procesa alijenacije**.

**Teškoće u radu sa decom žrtvama alijenacije.**

**Modeli intervencija** koji se primenjuju u svetu. Prikazi najvažnih modela intervencije razvijenih u svetu u oblasti zaštite dece od roditeljskog otuđenja i programi rekonekcije odnosa sa otuđenim roditeljem - Family bridges program ( Voršak), Overcomming barriers Family Camp ( Salivan), Multimodalna porodična intervencija (Fridlender i Volter), Zauber i Forkenklajn model intervencije.

**Drugi edukativni dan** biće realizovan **19.marta 2022. godine** u trajanju od 10h do 18h i posvećen je radu sa decom sa sledećim temama:

**Razlikovanje alijenacije od drugih oblika zlostavljanja i zanemarivanja**. Detaljan prikaz dijagnostičkih pokazatelja alijenacije i njihova distinkcija u odnosu na druge vrste zlostavljanja sa sličnim elementima u ponašanju roditelja i deteta izloženog nasilju. Kada je odbacivanje roditelja opravdano a kada je reč o alijenaciji?

**Dijagnostikovanje alijenacije – istražiteljski pristup**. Uzimanje iskaza. Pozicija deteta. Faza prikupljanja heteroanamnestičkih podataka. Analiza sadržaja. Verodostojnost iskaza.

**Glas otuđenog deteta**. Naučna istraživanja o perspektivi odraslih koji su kao deca bili otuđeni od roditelja.

**Kako razumeti i raditi sa otuđenim detetom**. Primeri iz prakse.

**Psihoterapijski rad sa decom žrtvama otuđivanja** – konstruktivistička perspektiva. Pojmovi konstruktivističke psihoterapije relevantni za rad sa alijeniranom decom. Specifičnosti u radu sa decom žrtvama alijenacije. Predlog terapijskog plana. Detaljan prikaz konstruktivističkih tehnika u radu sa decom primenljivih u navedenoj problematici.

**Treći edukativni dan** biće realizovan **02.aprila 2022. godine** u trajanju od 10h do 18h i posvećen je radu sa roditeljima sa sledećim temama:

**Rizici, teškoće i etičke dileme.** Slika targetiranog (otuđenog) roditelja koju vidi savetnik/socijalni radnik. Zašto je targetirani roditelj „polomljena“ osoba. Efekat posmatrača – razlozi neprepoznavanja, nereagovanja i ulaženja u koaliciju sa nasilnikom. Zablude i stranputice u rešavanju problema alijenacije.

**Terapijske intervencije u radu sa targetiranim roditeljima.**

Konstruktivističke tehnike u radu sa targetiranim roditeljima. Detaljan prikaz sa primerima iz prakse - terapija utvrđenom ulogom, palijativne tehnike.

**Uticaj otuđenja na targetirane roditelje**. Psihološke posledice otuđenja kod targetiranih roditelja. Razvod kao proces. Uloga pravosuđa. Uloga pomagačkih profesija.

**Perspektiva targetiranog roditelja**. Prikaz relevantnih istraživanja o iskustvima targetiranih roditelja.

**Faktori uspeha u reuspostavljanju odnosa dete – roditelj**.

**Prikaz studije slučaja** iz prakse autora programa.